Når Danmark i 2021 skal være vært for starten af Tour de France, vil "flere milliarder seere" følge med, og det er ubetalelig reklame for nationen.

Sådan blev nogle af fordelene ved at arrangere tre etaper af det franske løb fremlagt i februar.

I videoen i toppen af artiklen kan du se et klip, hvor tidligere statsminister Lars Løkke Rasmussen (V) forholder sig til antallet af seere, Tour de France har.

Men de positive effekter ved den største offentlige investering i en idrætsbegivenhed nogensinde er groft overdrevet. Det mener forskere, skriver Politiken.

- Politikere skal sælge begivenheden til folket for at retfærdiggøre investeringen af offentlige penge. Derfor refererer de til overdrevne tal, siger sportsøkonom Daam Van Reeth til Politiken.

Han er professor ved universitetet i belgiske Leuven og har forsket i cykelsportens økonomi.

De danske arrangører havde ellers adgang til mere troværdige oplysninger end dem, der blev præsenteret i februar. Det viser aktindsigter fra Statsministeriet.

Erkender fejl

Eksempelvis er det ifølge Daam Van Reeth ikke i nærheden af at være præcist, at "flere milliarder seere vil følge med".